CELEX: 62013CN0196
Language: da
Date: 2013-04-16 00:00:00
Title: Sag C-196/13: Sag anlagt den 16. april 2013 — Europa-Kommissionen mod Den Italienske Republik

20.7.2013   
            
            
               DA
            
            
               Den Europæiske Unions Tidende
            
            
               C 207/9
            
         Sag anlagt den 16. april 2013 — Europa-Kommissionen mod Den Italienske Republik
   (Sag C-196/13)
   2013/C 207/16
   Processprog: italiensk
   
      Parter
   
   
      Sagsøger: Europa-Kommissionen (ved A. Alcover San Pedro og D. Recchia, som befuldmægtigede)
   
      Sagsøgt: Den Italienske Republik
   
      Sagsøgerens påstande
   
   
               —
            
            
               Det fastslås, at Den Italienske Republik har tilsidesat sine forpligtelser i henhold til artikel 260, stk. 1, TEUF ved ikke at have vedtaget alle nødvendige foranstaltninger for at opfylde dommen afsagt af De Europæiske Fællesskabers Domstol den 26. april 2007 i sag C-135/05, hvorved det blev fastslået, at Den Italienske Republik har tilsidesat de forpligtelser, der påhviler den i henhold til artikel 4, 8, og 9 i direktiv 75/442/EØF (1), som ændret ved direktiv 91/156/EØF (2), artikel 2, stk. 1, i Rådets direktiv 91/689/EØF af 12. december 1991 om farligt affald (3) og artikel 14, litra a)-c), i Rådets direktiv 1999/31/EF af 26. april 1999 om deponering af affald (4).
            
         
               —
            
            
               Den Italienske Republik tilpligtes at betale Kommissionen en dagbøde på 256 819,2 EUR for den forsinkede opfyldelse af dommen i sag C-135/05 fra dagen for domsafsigelsen i den foreliggende sag, indtil den dag, hvor dommen i sag C-135/05 opfyldes.
            
         
               —
            
            
               Den Italienske Republik tilpligtes at betale Kommissionen et engangsbeløb, som fastsættes ved at multiplicere et dagligt beløb på 28 089,6 EUR med antallet af dage for overtrædelsens forløb fra afsigelsen af dommen i sag C-135/05, indtil den dag, hvor der afsiges dom i den foreliggende sag.
            
         
               —
            
            
               Den Italienske Republik tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Hvad angår tilsidesættelsen af artikel 4, 8 og 9 i direktiv 75/442/EØF, som ændret ved direktiv 91/156/EØF, og artikel 2, stk. 1, i direktiv 91/689/EØF om farligt affald findes der ifølge de oplysninger, som er afgivet af de italienske myndigheder, mindst 218 ulovlige lossepladser i Italien fordelt i samtlige italienske regioner. Eftersom disse 218 lossepladser er ulovlige, overholder de ikke de ovennævnte bestemmelser.
   Hvad angår tilsidesættelsen af artikel 14, litra a)-c), i direktiv 1999/31/EF om deponering af affald findes der ifølge de oplysninger, som er afgivet af de italienske myndigheder, fem deponeringsanlæg for hvilke der ikke er forelagt en overgangsplan, eller som ikke er godkendt, og som på trods heraf ikke er blevet lukket af de kompetente myndigheder i strid med ovenstående bestemmelser.
   Den foreslåede straf (dagbøde og et engangsbeløb) er afpasset efter overtrædelsens grovhed og varighed under hensyntagen til nødvendigheden af at sikre en tilstrækkelig afskrækkende virkning.
   
      (1)  Rådets direktiv 75/442/EØF af 15.7.1975 om affald, EFT L 194, s. 39.
   
      (2)  Rådets direktiv 91/156/EØF af 18.3.1991 om ændring af direktiv 75/442/EØF om affald, EFT L 78, s. 32.
   
      (3)  Rådets direktiv 91/689/EØF af 12.12.1991 om farligt affald, EFT L 377, s. 20.
   
      (4)  Rådets direktiv 1999/31/EF af 26.4.1999 om deponering af affald, EFT L 182, s. 1.